
PËR DISA SHTESA DHE NDRYSHIME NË LIGJIN NR. 49/2012, “PËR ORGANIZIMIN DHE FUNKSIONIMIN E GJYKATAVE ADMINISTRATIVE DHE GJYKIMIN E MOSMARRËVESHJEVE ADMINISTRATIVE”, TË NDRYSHUAR
Në mbështetje të neneve 81, pika 2, dhe 83, pika 1, të Kushtetutës, me propozimin e një deputeti, KUVENDI
I REPUBLIKES SË SHQIPËRISË VENDOSI:
Në ligjin nr. 49/2012, “Për organizimin dhe funksionimin e gjykatave administrative dhe gjykimin e mosmarrëveshjeve administrative”, të ndryshuar, bëhen këto shtesa dhe ndryshime:
Neni 1
Titulli i ligjit ndryshohet si më poshtë:
“Për gjykatat administrative dhe gjykimin e mosmarrëveshjeve administrative”.

Neni 2

Në nenin 1, pika 1, shkronja ”a” shfuqizohet.



Neni 3

Nenet 4, 5, 6, 6/1, 6/2, 6/3, 6/4 dhe 6/5 shfuqizohen.

Neni 4

Në nenin 7, shkronja “ç” ndryshohet si më poshtë:
“ç) mosmarrëveshjet në fushën e marrëdhënieve të punës të nëpunësve civilë, nëpunësve civilë gjyqësorë, nëpunësve civilë të prokurorisë dhe të nëpunësve shtetërorë që sipas ligjit organik kanë një rregullim të posaçëm. Përjashtohen nga ky rregull punonjësit në administratën publike, në gjykatë ose prokurori, marrëdhënia e punës e të cilëve bazohet në Kodin e Punës.”.

Neni 5


Neni 58 ndryshohet si më poshtë:




“Neni 58
Shkaqet për rekurs


Vendimet e shpallura nga Gjykata Administrative e Apelit në rastet që parashikohen në këtë ligj, mund të ankimohen me rekurs në Gjykatën e Lartë:
a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore;
b) kur vendimi i ankimuar është i ndryshëm nga praktika e Kolegjit Administrativ ose e Kolegjeve të Bashkuara të Gjykatës së Lartë;
c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit.”.


Neni 6

Pas nenit 60 shtohet neni 60/1 me këtë përmbajtje: “Neni 60/1
Gjykata vendos në dhomë këshillimi mospranimin e rekursit, në rastet kur është bërë për shkaqe të ndryshme nga ato që parashikon neni 58 i këtij ligji.”.






Neni 63 ndryshohet si më poshtë:

Neni 7



“Neni 63

Vendimet e Gjykatës së Lartë

Pas shqyrtimit të çështjes, Kolegji Administrativ ose Kolegjet e Bashkuara të Gjykatës së Lartë vendosin:
a) lënien në fuqi të vendimit;
b) prishjen e vendimit të Gjykatës Administrative të Apelit dhe lënien në fuqi të vendimit të gjykatës administrative të shkallës së parë;
c) prishjen e vendimit të Gjykatës Administrative të Apelit dhe dërgimin e çështjes për rishqyrtim në Gjykatën Administrative të Apelit me tjetër trup gjykues;
ç) prishjen e vendimit dhe pushimin e gjykimit të çështjes.”.
Neni 8
Shtojca “Për organizimin e testimit kualifikues për emërimin e gjyqtarëve administrativë të shkallës së parë dhe të apelit” shfuqizohet.

Neni 9
Dispozita kalimtare

Ndihmësit ligjorë, përfshirë ndihmësit ligjorë të gjykatave administrative të shkallës së parë, do të qëndrojnë në detyrë, në përputhje me nenin 165 të ligjit për statusin e gjyqtarëve dhe prokurorëve në Republikën e Shqipërisë.

Neni 10

Mosmarrëveshjet mbi marrëdhëniet e punës të punonjësve në administratën publike, në gjykatë ose prokurori, marrëdhënia e punës e të cilëve bazohet në Kodin e Punës, që ditën e hyrjes në fuqi të këtij ligji janë në gjykim në gjykatat administrative, do të vazhdojnë të gjykohen sipas dispozitave të ligjit në fuqi, përpara hyrjes në fuqi të këtij ligji.

Neni 11

Çështjet aktualisht në gjykim në Gjykatën e Lartë do të vazhdojnë të gjykohen sipas ligjit në fuqi, përpara hyrjes në fuqi të këtij ligji.




Neni 12

Ky ligj hyn në fuqi 15 ditë pas botimit në Fletoren Zyrtare.

Miratuar në datën 30.3.2017

Shpallur me dekretin nr. 10144, datë 19.4.2017, të Presidentit të Republikës së Shqipërisë, Bujar
Nishani
